B. Bugár, podpredseda NR SR: (2003-06-25):
Teraz dávam slovo poverenej členke výboru pre vzdelanie, vedu, šport a mládež, kultúru a médiá poslankyni Eve Rusnákovej a prosím ju, aby podala správu o výsledku prerokovania tejto správy vo výboroch. Nech sa páči. E. Rusnáková, poslankyňa: Ďakujem pekne. Vážený pán predsedajúci, vážené kolegyne, kolegovia, predkladám vám spoločnú správu (tlač 247a). Výročná správa o činnosti a hospodárení Študentského pôžičkového fondu, vrátane účtovnej uzávierky za rok 2002 je predkladaná Národnej rade na prerokovanie podľa § 4 písm. e) zákona č. 200/1997 Z. z. o Študentskom pôžičkovom fonde v znení neskorších predpisov. Predseda Národnej rady rozhodnutím č. 226 zo 7. mája 2003 pridelil výročnú správu o činnosti a hospodárení Študentského pôžičkového fondu, vrátane účtovnej uzávierky za rok 2002 na prerokovanie Výboru NR SR pre financie, rozpočet a menu a Výboru NR SR pre vzdelanie, vedu, šport a mládež, kultúru a médiá v termíne do 13. júna 2002. Súčasne uložil výboru pre vzdelanie, vedu, šport a mládež, kultúru a médiá, aby predložil Národnej rade spoločnú správu Oba výbory správu prerokovali v lehote určenej predsedom NR SR a v prijatých uzneseniach zaujali tieto stanoviská. Výbor NR SR pre financie, rozpočet a menu v prijatom uznesení č. 99 zo dňa 11. 6. 2003 vyslovil súhlas s výročnou správou o činnosti a hospodárení Študentského pôžičkového fondu, vrátane účtovnej uzávierky za rok 2002, ktorá vykazuje výnosy vo výške 17,762 317 mil. Sk, náklady vo výške 11,363 016 mil. Sk, bilančný rozdiel vo výške 6,399 301 mil. Sk, a odporučil Národnej rade Slovenskej republiky predmetný materiál schváliť. Výbor NR SR pre vzdelanie, vedu, šport a mládež, kultúru a médiá rovnako prerokoval predmetný materiál a odporučil Národnej rade výročnú správu o činnosti a hospodárení Študentského pôžičkového fondu, vrátane účtovnej uzávierky za rok 2002 vziať na vedomie a vysloviť súhlas, aby podľa § 26 ods. 1 zákona NR SR č. 350/1996 Z. z. o rokovacom poriadku v znení neskorších predpisov mohol správu predložiť a v rozprave vystúpiť predseda Rady Študentského pôžičkového fondu. Predmetná spoločná správa výborov bola schválená uznesením gestorského výboru 17. júna pod č. 94.  Návrh uznesenia máte priložený v tlači 247a. Ďakujem. P. Rusko, podpredseda NR SR: Ďakujem pekne, pani  poslankyňa. Otváram rozpravu, pričom konštatujem, že do rozpravy sa nikto písomne neprihlásil. Dávam možnosť prihlásiť sa do rozpravy ústne. Nikto sa neprihlásil. Ďakujem pekne. Končím možnosť prihlásiť sa do rozpravy ústne. Konštatujem, že rozprava nebude. Prerušujem rokovanie o tomto bode programu. Ďakujem obidvom za prezentáciu. správa o činnosti Úradu pre reguláciu sieťových odvetví za rok 2002 . Správu ste dostali ako tlač 255 a spoločnú správu výborov máte ako tlač 255a. Prosím predsedu Úradu pre reguláciu sieťových odvetví pána Matuského, aby správu uviedol. Nech sa páči, pán predseda, máte slovo. J. Matuský, predseda Úradu pre reguláciu sieťových odvetví: Vážený pán podpredseda, vážené dámy, vážení páni poslanci, správu o činnosti za rok 2002 Úrad pre reguláciu sieťových odvetví predkladá v zmysle § 10 zákona o regulácii v sieťových odvetviach. V zmysle § 4 tohto zákona bol úrad zriadený ako orgán štátnej správy. Vznikol 1. augusta 2001 a je rozpočtovou organizáciou so sídlom v Bratislave. Do pôsobnosti úradu patrí vecná a cenová regulácia podnikania v regulačných činnostiach v elektroenergetike, plynárenstve a teplárenstve a regulácia cien za dodávku pitnej vody a za odvedenie a očistenie použitej vody. Úrad vykonáva štátnu reguláciu v sieťových odvetviach, ktorou sa rozumie vytváranie a podpora prostredia blízkeho konkurenčnému, podpora pôsobenia trhových síl v sieťových odvetviach, ochrana spotrebiteľa, ochrana záujmov držiteľov licencií na dosiahnutie primeranej návratnosti investícií a zabezpečenie spoľahlivej hospodárnej a kvalitnej dodávky energií a služieb s dodávkou energií spojených. Správa o činnosti úradu, ktorú ste dostali, obsahuje údaje o tom, čo úrad v roku 2002 v oblasti vecnej a cenovej regulácie vykonal. Sú tam všetky čísla o tom, koľko vydal rozhodnutí, aké mal konanie a aké mal ďalšie aktivity. Nakoľko sme nový úrad a vlastne prvýkrát Národnej rade predkladáme kompletnú správu za jeden uzavretý rok, vo svojom vystúpení by som sa skôr zameral na to, aby som povedal, aké boli dôvody a aké sú dôsledky zmeny regulácie energetiky Slovenska. Vážený pán podpredseda, vážené dámy, vážení páni poslanci, hlavným dôvodom vzniku úradu bola potreba transparentnej, konzistentnej a od výkonnej moci nezávislej regulácie. Vychádzal jednak z nutnosti prispôsobiť reguláciu energetiky Slovenska zmenám, ktoré nastali jej transformáciou a privatizáciou, prípravám na vstup do únie, ako aj z potreby zabezpečiť spoľahlivé zásobovanie energiami a zvýšiť efektívnosť v energetike na všetkých stupňoch od výroby až po spotrebu. Implementácia smerníc únie o pravidlách vnútorného trhu s elektrinou a pravidlách vnútorného trhu s plynom znamenala umožnenie prístupu tretích strán do sietí, otváranie trhov s energiami, oddelenie účtov pre výrobné, distribučné, prenosové a ďalšie aktivity a vytvorenie jasného transparentného a stabilného legislatívneho prostredia pre regulované subjekty, investorov i končených spotrebiteľov. Vláda Slovenskej republiky navrhla a Národná rada Slovenskej republiky schválením návrhu zákona o regulácii jasne povedali, že si želajú zásadnú zmenu regulácie energetiky a že si želajú odstránenie deformácií, ktoré spoločnosť zaťažovali. Tieto deformácie spôsobovali nespravodlivú alokáciu prínosov z výroby, distribúcie a spotreby energií. Ceny energií deformované krížovými subvenciami vysielajú spotrebiteľom špatné signály o ich cenách, o ich výške, o ich budúcom vývoji, čo im znemožňovalo racionálne rozhodovanie o budúcich investíciách, o budúcej spotrebe. Zákon o regulácii a vznik úradu vyslali signál, že Slovensko sa chce stať spravodlivejším štátom, že sa slovenská spoločnosť chce posunúť do rodiny komunít, kde každý platí svoje účty. Je nutné vysoko oceniť odvahu a zodpovednosť vlády pri presune zodpovednosti za reguláciu cien energií na úrad, ktorý je od vlády nezávislý. Vláda sa tým zbavila možnosti zasahovať do cien energií. Na druhej strane však umožnila vznik prostredia transparentného, ktoré je nevyhnutné pre ďalší rozvoj ekonomiky Slovenska. Ceny energií sú dôležitou položkou v nákladoch podnikateľov i domácností. Aby sa spotrebitelia vedeli správne rozhodnúť pri príprave investícií do podnikov alebo do domácností, musí byť vývoj cien energií predvídateľný, ich regulácia musí byť transparentná a hlavne zrozumiteľná. A táto zmena regulačného prostredia sa aj uskutočnila a napomáha získavanie nových investícií pre ekonomiku Slovenska. Spotrebiteľom sú vysielané správne signály o cene energií a spotrebitelia si vedia vypočítať ich budúci vývoj. Vážený pán podpredseda, vážené dámy a vážení páni poslanci, môžem s čistým svedomím vyhlásiť, že úrad hľadal, našiel a aplikoval najlepšie možné riešenia pre nastavenie regulácie cien energií. Čas na hľadanie bol mimoriadne krátky. Na to, na čom tímy odborníkov pracovali v iných krajinách celé roky, mal úrad len niekoľko mesiacov. Nájsť najlepšie riešenia bolo nesmierne ťažké, pretože procesy hľadania prebehli v čase, keď v ekonomike Slovenska sa naštartovali veľmi zložité procesy. Prebehla transformácia energetiky, prebehla jej privatizácia a súčasne sa otvárajú trhy s energiami. To sú úplne nové a veľmi komplikované a zložité momenty. Preto bolo naozaj zložité nájsť najvhodnejšie spôsoby, metódy a postupy regulácie cien energií, pretože bolo potrebné zobrať do úvahy veľa faktov, ako je tak jestvujúci stav, ako aj očakávané zmeny, a nájsť správnu cestu od súčasnosti do budúcnosti. Bolo nutné rešpektovať skutočnosti, ktoré sa udiali v minulosti, no majúce presah do súčasnosti i do budúcnosti. Museli sme mať na mysli, že nie je možné uskutočniť všetky potrebné zmeny v jednom regulačnom roku. Museli sme mať však na mysli tiež skutočnosť, že všetky potrebné zmeny sa musia uskutočniť rýchlo a komplexne. Riešením bolo prijatie rozdielnych metód regulácie pre jednotlivé regulované činnosti. Výber metód a nastavenie regulovaných cien a taríf rešpektujú štádium transformácie tej-ktorej regulovanej činnosti, kvalitu údajovej základne a jasnosť vývoja v regulovanom období. Regulačné metódy a princípy nastavenia regulovaných cien a taríf schválila regulačná rada a boli zverejnené v Zbierke zákonov Slovenskej republiky. Bolo to 6 rozhodnutí pre reguláciu cien v elektroenergetike, 2 rozhodnutia pre reguláciu cien za dodávku zemného plynu regulovaným a oprávneným odberateľom, 3 rozhodnutia pre reguláciu cien za dodávku tepla konečným spotrebiteľom a 1 rozhodnutie o rozsahu vecne regulovanej ceny za výrobu a dodávku pitnej vody a za odvedenie použitej vody. Na základe týchto rozhodnutí úrad vydal 300 individuálnych rozhodnutí pre regulované subjekty vo všetkých regulovaných oblastiach. Tieto rozhodnutia sú uverejnené na domácej internetovej stránke úradu. Vážený pán podpredseda, vážené dámy, vážení páni poslanci, ako som spomínal, rok 2002 bol a asi aj zostane najťažším rokom v činnosti úradu. Úrad musel pripraviť rozhodnutia o regulácii cien vo všetkých regulovaných oblastiach v mimoriadne krátkom čase a za situácie pokračujúcej transformácie a privatizácie energetiky a liberalizácie obchodovania s elektrinou a s plynom. V jednom čase sa zišli procesy, z ktorých každý sám osebe je veľmi zložitý a veľmi komplikovaný. A kolegovia z iných úradov majú tiež problém, aby ich zvládli kvalitne a kvalifikovane. Nájsť optimálne riešenia za súčasného pôsobenia všetkých uvedených procesov bolo o to ťažšie. Ja vyhlasujem, že sme sa úprimne snažili nájsť najlepšie riešenia. Ďakujem za pozornosť. P. Rusko, podpredseda NR SR: Ďakujem pekne, pán predseda. Prosím povereného člena výboru pre hospodárstvo, privatizáciu a podnikanie poslanca Stanislava Janiša, aby podal správu o výsledku prerokovania tohto materiálu vo výboroch. Nech sa páči, pán poslanec.